শক্তি হারালেও মন্থা’র প্রভাব বাংলাতে, কোন জেলায় কী অবস্থা?

কলকাতা: অন্ধ্রপ্রদেশ (Andhra Pradesh) উপকূলে আছড়ে পড়ার পর ঘূর্ণিঝড় মন্থা (Cyclone Montha) ধীরে ধীরে শক্তি হারিয়ে এখন নিম্নচাপে পরিণত হয়ে দক্ষিণ ছত্তিশগড়ের দিকে অগ্রসর হচ্ছে। যদিও ঝড়ের তীব্রতা কমেছে, তবু এর পরোক্ষ প্রভাব এখনও স্পষ্ট দক্ষিণবঙ্গের আকাশে। আলিপুর আবহাওয়া দফতর জানিয়েছে, আগামী ৪৮ ঘণ্টা পর্যন্ত দক্ষিণবঙ্গের বেশ কয়েকটি জেলায় বৃষ্টি চলবে (West Bengal Rain Forecast)।

সবচেয়ে বেশি প্রভাব পড়তে পারে বীরভূম ও মুর্শিদাবাদে, যেখানে ভারী বৃষ্টির পূর্বাভাস জারি করা হয়েছে। পাশাপাশি কলকাতা, উত্তর ও দক্ষিণ ২৪ পরগনা, হাওড়া, হুগলি ও পূর্ব মেদিনীপুরে হালকা থেকে মাঝারি বৃষ্টি হতে পারে। বৃহস্পতিবার দুপুর থেকে কলকাতা ও আশপাশে বৃষ্টি শুরু হয়েছে, যা শুক্রবারও অব্যাহত থাকবে।

আরও পড়ুন: আকাশ মেঘলা থাকবে, দক্ষিণ থেকে উত্তরে হালকা বৃষ্টির সম্ভাবনা

আজ শহরের সর্বোচ্চ তাপমাত্রা থাকতে পারে প্রায় ৩১ ডিগ্রি সেলসিয়াস এবং সর্বনিম্ন প্রায় ২৮ ডিগ্রির কাছাকাছি। আকাশ মেঘলা থাকবে দিনের বেশিরভাগ সময়, আর্দ্রতা থাকবে তুলনামূলক বেশি।

পূর্ব ও পশ্চিম বর্ধমানেও বজ্রসহ বিক্ষিপ্ত বৃষ্টির সম্ভাবনা রয়েছে। শনিবারও দক্ষিণবঙ্গের প্রায় সব জেলাতেই হালকা থেকে মাঝারি বৃষ্টিপাত হতে পারে বলে জানিয়েছে হাওয়া অফিস। বিশেষ করে নদিয়া ও উত্তর–দক্ষিণ ২৪ পরগনায় বজ্রবিদ্যুৎসহ বৃষ্টি তুলনামূলক বেশি হতে পারে।